
2-(Ariletinil)-pivalanilidek előállítása és felhasználása rézkatalizált gyűrűzárási reakciókban

A közvetlen, egylépéses gyűrűzárási reakciók intenzíven kutatott területe a kémiának. Ezen reakciók segítségével olyan heterociklusok egylépéses előállítása valósítható meg, amelyek más úton való szintézise nehézkes lenne. Ezeket a vegyületeket széles körben felhasználják a gyógyszeriparban, ahol manapság már a gyógyszerek nagy részének alapvázát ilyen természetes vegyületek adják.
Kutatómunkám során az irodalomban már létező benzoxazinok szintézisére talált új szintézisút tanulmányozásával foglalkoztam.
A kiindulási anyagként szolgáló 2-(ariletinil)-pivalanilidek szintézisét az irodalomban ezekre a vegyületekre még nem leírt módon valósítottam meg. Összehasonlítottam a 2-jód-pivalanilidből TMS-acetilén ill. 2-metilbut-3-in-2-ol kapcsolásán, majd azt követő védőcsoport eltávolításán keresztül történő szekvenciális Sonogashira kapcsolásokat. Eközben 14, az irodalomban még nem leírt vegyületet állítottam elő.
Az irodalomban már ismert módszerek alapján előállítottam szimmetrikus, ill. később aszimmetrikus jodónium sókat.
Az előzetesen előállított kiindulási pivalanilideket és diaril-jodónium sókat egy, az irodalomban leírt meta-szelektív arilezési reakciók körülményei között reagáltattam.
Így egy feltehetően 6-exo-dig gyűrűzárási reakció során különböző arilezett benzoxazin származékokhoz jutottam.



